གཅིག་དགུ་གྱ་བཞིནི་རང་ལུས་སྲིད་དབང་སྒེར་གཅོད་ཀྱི་དབང་འོག་ཏུ་ཤོར་ན་ཡང་།རང་སེམས་དེའི་དབང་འོག་ཏུ་མི་འགྲོ་བའི་འབད་བརྩོན་བྱས་ཀྱང་མཐར་ཕམ་པར་གྱུར་ཚུལ་གྱི་སྒྲུང་ཞིག་ཡིན།སྒྲུང་རྩོམ་དེའི་ནང་གི་མི་སྣ་གཙོ་བོ་ཝིན་སི་ཊོན་ནི་དབང་ཆ་སྒེར་སྡེམ་གྱི་སྲིད་དབང་ཞིག་གི་འོག་ཏུ་ཕྱི་ལ་མངོན་དགོས་པའི་ལུས་ངག་གཉིས་ཀྱི་རང་དབང་ལོངས་སུ་སྤྱོད་རྒྱུ་མེད་ན་ཡང་ཕྱི་ལ་མངོན་མི་དགོས་པའི་སེམས་ཀྱི་རང་དབང་རེ་གསང་སྟབས་ཀྱིས་མྱོང་ཐབས་ལ་འབད་བརྩོན་བྱེད་མཁན་ཞིག་ཡིན།དེ་ཡང་རང་དབང་ཆེན་པོ་ཞིག་མིན།གཉིས་ཀྱི་ཐོག་ལ་གཉིས་བསྣན་ན་བཞི་ཡིན་པའི་སྤྱིར་བཏང་གི་འགྲོ་བ་མིའི་ཤེས་པ་རྣལ་མ་ཞིག་གིས་འཇིག་རྟེན་ལ་བློ་གཏོང་བའི་རང་དབང་དེ་ཙམ་ཡིན།སེམས་ཀྱི་རང་དབང་དེ་ཙམ་མྱོང་ཆེད་མི་སྣ་གཙོ་བོ་ཝིན་སི་ཊོན་གྱིས་ཉིན་རེ་ཡང་དཀའ་ངལ་མང་པོ་ཞིག་གདོང་ལེན་བྱེད་དགོས་བྱུང་བ་དང་།མཐར་ཐུག་དེའི་ཆེད་དུ་ལུས་སེམས་ཀྱི་མནར་གཅོད་བཟོད་དཀའ་བ་ནར་མར་མྱངས་མཐར་གཉིས་ཐོག་ལ་གཉིས་བསྣན་ན་ལྔ་ཡིན་པ་ཁས་ལེན་མཁན་ཞིག་ཏུ་གྱུར།